పశ్చిమ గోదావరి జిల్లా
బ్రిటిష్‌ వారి కాలంలో ఈ ప్రాంతం పాలన మచిలీపట్నం కేంద్రంగా సాగింది. 1794లో కాకినాడ, రాజమండ్రిల వద్ద వేరే కలక్టరులు నియమితులయ్యారు. 1859లో కృష్ణా, గోదావరి జిల్లాలను వేరు చేశారు. తరువాత చేపట్టిన పెద్ద నీటిపారుదల పథకాల కారణంగా జిల్లాలను పునర్విభజింపవలసి వచ్చింది. 1904లో యర్నగూడెం, ఏలూరు, తణుకు, భీమవరం, నరసాపురం ప్రాంతాలను గోదావరి నుండి కృష్ణా జిల్లాకు మార్చారు. 1925 ఏప్రిల్ 15న కృష్ణా జిల్లాను విభజించి పశ్చిమ గోదావరి జిల్లాను ఏర్పరచారు. (గోదావరి జిల్లా పేరు తూర్పు గోదావరిగా మారింది). తరువాత 1942లో పోలవరం తాలూకాను తూర్పు గోదావరి నుండి పశ్చిమ గోదావరికి మార్చారు.
చిత్తూరు జిల్లా చరిత్ర
చిత్తూరు ఉత్తర ఆర్కాటు జిల్లాకు కేంద్రంగా ఉండేది. కొంతకాలం తర్వాత అక్కడ తీవ్ర అలజడులు ప్రబలగా జిల్లా కార్యస్థానాన్ని ఆంగ్లేయులు చిత్తూరు నుంచి వెల్లూరుకు మార్చారు. అయినా 1874 వరకు చిత్తూరు ఆంగ్లేయుల సేనలకు కేంద్రంగా ఉండేది. 1911లో కడప జిల్లా నుండి మదనపల్లి, వాయల్పాడు తాలూకాలను, మైసూరు జిల్లా నుండి పుంగనూరు, కుప్పం తాలూకాలను, చెంగల్పట్టు జిల్లా నుండి తిరుత్తణి తాలూకాలను విడదీసి చిత్తూరు జిల్లా అని ప్రత్యేక జిల్లాగా ఏర్పాటు చేయబడింది. ఆంగ్లేయుల వశమయ్యే నాటికి జిల్లా అంత జమీందారుల ఆధీనంలో ఉండేది. కొందరు జమీందారులు ఆంగ్లేయులను ఎదిరించి తిరుగుబాటు లేవదీశారు. ఇట్టివారిలో శ్రీకాళహస్తి, కార్వేటినగరం సంస్థానాలు ముఖ్యమైనవి. కానీ ఈ జమీందారీలు నిర్వహణ సరిగా లేక అప్పులపాలై అంతరించిపోయాయి. 1947లో భారతదేశానికి స్వాతంత్ర్యం వచ్చిన తర్వాత జమీందారీ విధానం పూర్తిగా రద్దయి రైతు వారీ విధానం అమల్లోకి వచ్చింది. 1953లో ఆంధ్ర రాష్ట్రం ఏర్పడ్డప్పుడు 20 జిల్లాల్లో ఒకటిగా ఆ రాష్ట్రంలో భాగమైంది.